Droewige oggend vir Proteas | Netwerk24
Deur Altus Momberg 20 Oktober 2019 08:35
Ajinkya Rahane en Rohit Sharma (regs) het 'n vennootskap van 260 lopies om die vierde paaltjie gedeel.Foto: Getty
Linde se paaltjie het 'n einde gebring aan 'n vennootskap van 267 lopies (361 balle) om die vierde paaltjie tussen Rohit Sharma (199* van 242 balle; 28x4, 4x6) en Ajinkya Rahane (115 van 192 balle; 17x4, 1x6).
Indië het 133/1 lopies in die sessie aangeteken en nooit regtig onder druk gelyk nie. Indië was op 357/4 teen middagete.
Waar die Proteas Saterdagoggend voor middagete die hef in die hand gehad het en die kolf male sonder tal geklop het, het die Indiese regterhandse kolwers die boulwerk gemelk en nie eens Kagiso Rabada kon 'n indruk maak nie.
Daar was 'n paar kanse. Anrich Nortjé het amper vir Rahane been voor paaltjie betrap, maar die skeidsregters het nie saamgestem nie. Heinrich Klaasen het 'n goeie stonkkans van Dane Piedt se boulwerk af verbrou.
Andersins was dit eenrigtingverkeer.
Linde het darem vir die een glimlag gesorg. Hy dit reggekry dat 'n bal buite Rahane se wegpen wip. Die kolwer het borand bygekry en Klaasen het 'n goeie vangskoot agter die paaltjies opgeraap.